
На основу члана 138. став 1. Устава Републике Србије („Службени гласник Републике Србије“ бр. 98/06) и чланова 1. став 1. и 32. став 1. Закона о Заштитнику грађана („Службени гласник Републике Србије“ бр. 79/05 и 54/07), у поступку контроле законитости и правилности рада Казнено-поправног завода у Сремској Митровици Управе за извршење кривичних санкција, поступајући по притужби М. А., Заштитник грађана

У Т В Р Ђ У Ј Е


Казнено-поправни завод у Сремској Митровици начинио је пропуст у раду на тај начин што није благовремено обавестио породицу осуђеног М. А. о томе да је именовани премештен у здравствену установу изван Завода. 
На основу утврђеног недостатка у раду, Заштитник грађана, у циљу унапређења рада органа управе и унапређењa заштите људских права, упућује Управи за извршење кривичних санкција Казнено-поправном заводу у Сремској Митровици следеће

П Р Е П О Р У К Е

I
Казнено-поправни завод у Сремској Митровици ће у будућем раду, у ситуацијама када је осуђени премештен у здравствену установу ван Завода, без одлагања о томе обавестити његовог брачног друга, децу, усвојенике или лице са којим је до одласка на извршење казне живео у ванбрачној или другој трајној заједници, а уколико их осуђени нема онда његове родитеље, усвојитеља, браћу, сестре или даље сроднике.  
II
Казнено-поправни завод у Сремској Митровици ће, у будућем раду, сачињавати службену белешку о томе које је лице из става I ове препоруке и када обавештено о премештању осуђеног у другу здравствену установу, као и ко је у име Завода извршио обавештавање, те обезбедити да службена белешка буде уложена у здравствени картон осуђеног.

III
Управник Казнено-поправног завода у Сремској Митровици ће без одлагања предузети мере из своје надлежности у циљу испитивања одговорности запослених за пропуст у раду констатован овим актом. 
IV
Казнено-поправни завод у Сремској Митровици ће у писаној форми обавестити притужиоца М. А. да је начињен пропуст у раду Завода и извинити му се за исти.
V
Управа за извршење кривичних санкција ће са садржином ове препоруке упознати све установе за извршење кривичних санкција и обезбедиће њено спровођење.

Управа за извршење кривичних санкција и Казнено-поправни завод у Сремској Митровици обавестиће Заштитника грађана о поступању по упућеним препорукама, у року од 60 дана од дана пријема овог акта, уз достављање релевантне документације и других доказа на основу којих се са сигурношћу може утврдити да је по њима поступљено.
Р а з л о з и
Заштитник грађана је примио притужбу осуђеног лица М. А. коју је у његово име поднео син М. А. У притужби је, између осталог наведено, да је породица именованог, 31. јула 2016. године, дошла у Казнено-поправни завод у Сремској Митровици да га посети и да је том приликом сазнала да је он, још 26. јула 2016. године, доживео инфаркт због чега је истог дана премештен у Општу болницу „Сремска Митровица“, као и да се тамо и даље налази.
Поступајући по наводима притужбе, Заштитник грађана је актом дел.бр. 29801 од 04. августа 2016. године покренуо поступак контроле законитости и правилности рада Казнено-поправног завода у Сремској Митровици, а у складу са чланом 25. став 5. Закона о Заштитнику грађана и пре него што су искоришћена сва расположива правна средства, и затражио од Завода да достави изјашњење на наводе из притужбе и друге релевантне чињенице од значаја за конкретан случај.
Имајући у виду да се Завод у акту бр. 24-45/16-4156 од 23. августа 2016. године није изјаснио у погледу навода притужбе да чланови породице нису били обавештени о томе да је именовани 26. јула 2016. године доживео инфаркт и да је премештен у Општу болницу „Сремска Митровица“, Заштитник грађана је упутио Заводу захтев за додатним изјашњењем. Актом бр. 24-45/16-4156 од 21. новембра 2016. године начелник службе за здравствену заштиту изјаснио се да Завод није обавестио породицу осуђеног о напред наведеном из разлога што првобитна клиничка слика није указивала на висок степен угрожености здравља осуђеног лица, као и због тога што су им информације о реалном здравственом стању именованог биле доступне тек након завршетка комплетне дијагностике која се обављала у Општој болници „Сремска Митровица“. 
***
[bookmark: clan_118]Чланом 28. став 1. Закона о извршењу кривичних санкција ("Службени гласник Републике Србије", бр. 55/2014) прописано је да заводом руководи управник завода, а ставом 3. истог члана да управник завода заступа завод и одговоран је за законит и правилан рад у заводу.  
Члан 118. истог Закона прописује да ће, о озбиљној угрожености здравља или живота осуђеног, или о његовом премештају у заводску болницу или другу здравствену установу, завод одмах обавестити његовог брачног друга, децу, усвојенике или лице са којим је до одласка на извршење казне живео у ванбрачној или каквој другој трајној заједници, а ако их осуђени нема тада његове родитеље, усвојитеља, браћу, сестре или даље сроднике. 
Члан 21. Закона о правима пацијената ("Службени гласник Републике Србије", бр. 45/2013) прописује да подаци о здравственом стању, односно подаци из медицинске документације, спадају у податке о личности и представљају нарочито осетљиве податке о личности пацијента, у складу са законом.
Члан 5. став 1. Закона о државним службеницима ("Службени гласник Републике Србије", бр. 79/2005, 81/2005 - испр., 83/2005 - испр., 64/2007, 67/2007 - испр., 116/2008, 104/2009 и 99/2014) прописује да је државни службеник дужан је да поступа у складу са Уставом, законом и другим прописом, према правилима струке, непристрасно и политички неутрално, а чланом 6. став 1. да државни службеник одговара за законитост, стручност и делотворност свог рада.
[bookmark: clan_107]Члан 107. истог закона прописује да је државни службеник дисциплински одговоран за повреде дужности из радног односа. Одговорност за кривично дело или прекршај не искључује дисциплинску одговорност. Повреде дужности из радног односа могу бити лакше и теже.
***
У спроведеном поступку контроле законитости и правилности рада Казнено-поправног завода у Сремској Митровици Заштитник грађана је утврдио да је Завод начинио пропуст у раду на тај начин што није благовремено обавестио породицу осуђеног М. А. о томе да је именовани премештен у здравствену установу изван Завода. 
Како је, на основу расположиве документације, овај орган несумњиво утврдио да је Казнено-поправни завод у Сремској Митровици начинио пропуст у свом раду, Заштитник грађана је упутио препоруку Заводу да у будућем раду, у ситуацијама када је осуђени премештен у другу здравствену установу, без одлагања о томе обавести његовог брачног друга, децу, усвојенике или лице са којим је до одласка на извршење казне живео у ванбрачној или другој трајној заједници, а уколико их осуђени нема онда његове родитеље, усвојитеља, браћу, сестре или даље сроднике.  
Такође, Заштитник грађана упутио је и препоруку да Казнено-поправни завод у Сремској Митровици, у будућем раду, сачињава службену белешку о томе које је лице из става I ове препоруке и када обавештено о премештању осуђеног у другу здравствену установу, као и ко је у име Завода извршио обавештавање, као и да Завод обезбеди да службена белешка буде уложена у здравствени картон осуђеног. С тим у вези, а имајући у виду да су подаци о здравственом стању, односно подаци из медицинске документације, подаци о личности и да представљају нарочито осетљиве податке о личности пацијента, Заштитник грађана посебно наглашава да је Завод дужан да приликом поступања по препоруци из става II, води рачуна о томе да нико осим здравствених радника не врши непосредно одлагање службене белешке у здравствени картон осуђеног. 
Заштитник грађана је става да околности да првобитна клиничка слика није указивала на висок степен угрожености здравља осуђеног лица и да су Заводу информације о реалном здравственом стању именованог биле доступне тек након завршетка комплетне дијагностике која се обављала у Општој болници „Сремска Митровица“, нису оправдање за нечињење, односно за пропуштање Службе за здравствену заштиту да о премештају осуђеног у другу здравствену установу обавести чланове његове породице. 
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова. С тим у вези, Заштитник грађана је упутио управнику Казнено-поправног завода у Сремској Митровици препоруку да без одлагања предузме мере из своје надлежности у циљу испитивања одговорности запослених у Служби за здравствену заштиту за пропуст у раду констатован овим актом.
У случају грешке која се негативно одражава на права или интересе грађана, органи јавне власти, односно јавни службеници ће се извинити и последице грешке отклонити на најбржи могући начин, те је потребно да Казнено-поправни завод у Сремској Митровици притужиоца М. А., у писаној форми обавести о томе да је начињен пропуст у раду Завода и извини му се за исти.
На крају, у циљу унапређења рада контролисаног органа и спречавања сличних пропуста у будућности, Заштитник грађана сматра да је потребно и да Управа за извршење кривичних санкција са садржином ове препоруке упозна све установе за извршење кривичних санкција, због чега је контролисаном органу и упутио посебну препоруку у том погледу.
На основу свих чињеница, Заштитник грађана је утврдио недостатак у законитости и правилности рада Управе за извршење кривичних санкција, Казнено-поправног завода у Сремској Митровици и сагласно члану 32. ставу 2. Закона, упутио препоруке ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.


ЗАМЕНИК ЗАШТИТНИКА ГРАЂАНА


Милош Јанковић




Доставити:
-Управи за извршење кривичних санкција
-КПЗ у Сремској Митровици
- М. А., КПЗ у Сремској Митровици
-М. А.

